
POBUDE
Odbor za državljanske svoboščine, pravosodje in notranje zadeve poziva Odbor za proračunski nadzor kot pristojni odbor, da v svoj predlog resolucije vključi naslednje pobude:
1.	pozdravlja ugotovitev Evropskega računskega sodišča (Računsko sodišče), da so transakcije, povezane z računovodskimi izkazi Agencije Evropske unije za sodelovanje na področju preprečevanja, odkrivanja in preiskovanja kaznivih dejanj (Europol) za proračunsko leto 2022, v vseh pomembnih vidikih zakonite in pravilne; 
2.	pozdravlja, da je Europol izvedel ukrepe, ki jih je v zvezi z notranjimi kontrolami, varstvom podatkov in zunanjo komunikacijo predlagal organ za podelitev razrešnice, upošteval pa je tudi ugotovitve Računskega sodišča, zlasti v zvezi s postopkom za oceno morebitnega navzkrižja interesov; ceni nadaljnje dejavnosti v zvezi z raznolikostjo spolov in digitalizacijo upravnih postopkov; pozdravlja nadaljnjo digitalizacijo z uporabo informacijskih sistemov in orodij Komisije na področju upravljanja človeških virov in pogodb;
3.	opozarja na ugotovitev Računskega sodišča o zakonitosti in pravilnosti transakcij, povezanih z dnevnicami za tri napotene nacionalne strokovnjake iz Nizozemske; opozarja, da je Europol ugotovil in razkril, da je bilo za dnevnice treh napotenih nacionalnih strokovnjakov iz Nizozemske v letu 2022 izplačanih 155.553 EUR preveč; je seznanjen z odgovorom Europola, da se je v skladu z zahtevami iz člena 101 finančne uredbe 2018/1046 odločil, da opusti izterjavo preplačanega zneska, saj je želel ohraniti zaupanje in sodelovanje z organi, ki so napotili strokovnjake; pozdravlja dejstvo, da je Europol okrepil predhodno preverjanje, vključno z dodelitvijo sredstev, da bi v prihodnje pred plačilom pridobil učinkovito zagotovilo o zakonitosti ustreznih finančnih pravic; 
4.	želi opomniti na opažanja Računskega sodišča o zakonitosti in pravilnosti transakcij, povezanih z nepovratnimi sredstvi za poslovanje, namenjenimi financiranju dejavnosti nacionalne policije v državi članici; ugotavlja, da je Računsko sodišče opazilo, da je bil del nepovratnih sredstev v višini 0,2 milijona EUR nepravilno dodeljen; je seznanjen z odgovorom Europola, da so se nepovratna sredstva za poslovanje nanašala na dejavnosti posebnih preiskovalnih enot, ki jih usklajuje ena država članica, in je bil zato v skladu s členom 186(4)(c) finančne uredbe 2018/1046 in ustreznimi posebnimi izvedbenimi navodili Komisije za upravljanje nepovratnih sredstev davek na dodano vrednost (DDV) upravičen strošek; pozdravlja dejstvo, da bo Europol na podlagi opažanj Evropskega računskega sodišča ocenil upravičenost DDV v nepovratnih sredstvih za poslovanje;
5.	z zadovoljstvom ugotavlja, da je Europol leta 2022 sprejel 98.068 prispevkov za poslovanje in podprl 2758 operacij, povezanih s petimi večletnimi strateškimi prednostnimi nalogami; je seznanjen z dejavnostmi Europola, ki odražajo delovni program za leto 2022, vključno z razvojem operativne informacijske tehnologije in zmogljivosti za upravljanje informacij, operativnim usklajevanjem, bojem proti hudim kaznivim dejanjem in organiziranemu kriminalu, kibernetskemu kriminalu, finančnemu in gospodarskemu kriminalu, protiterorističnim strateškim in analitičnim usklajevanjem in upravljanjem, podporo in upravljanjem na področju boja proti terorizmu; pozdravlja sodelovanje Europola z Ukrajino in dejstvo, da se je zaradi vojne v Ukrajini že na začetku leta povečala podpora državam članicam in mejnim državam; pozdravlja tudi, da je Europol prekinil sodelovanje z Rusijo;
6.	ugotavlja, da je Evropski nadzornik za varstvo podatkov (ENVP) 16. septembra 2022 od Sodišča Evropske unije zahteval, naj razveljavi dve določbi spremenjene uredbe o Europolu, namreč člena 74a in 74b, saj po njegovem resno ogrožata pravno varnost osebnih podatkov posameznikov in neodvisnost ENVP; je seznanjen tudi s sklepom Splošnega sodišča v zadevi T-578/22 z dne 6. septembra 2023, s katerim je bila tožba ENVP zoper spremenjeno uredbo o Europolu razglašena za nedopustno, kar zadeva morebitne učinke izpodbijanih določb na sklep ENVP z dne 3. januarja 2022 pa ENVP teh določb ne more uporabiti kot podlago za svoje ukrepanje; ugotavlja, da se je ENVP pritožil na sklep v zadevi T-578/22 in je pooblaščen za spremljanje zakonitosti obdelave osebnih podatkov s strani Europola v skladu z Uredbo (EU) 2016/794; pozdravlja prizadevanja Europola za obravnavo priporočil ENVP in zlasti dejstvo, da so bili vsi prispevki iz obdobja pred začetkom veljavnosti spremenjene uredbe o Europolu medtem dodeljeni kategoriji posameznikov, na katere se nanašajo podatki; 
7.	ugotavlja, da je Europol še naprej tesno sodeloval z agencijo eu-LISA pri vzpostavitvi avtomatiziranega preverjanja podatkov iz vlog za potovanje v Evropskem sistemu za potovalne informacije in odobritve (ETIAS) ter njihovega primerjanja s podatki Europola; ugotavlja, da je bil začetek delovanja sistema ETIAS s sklepom Sveta preložen na november 2023; ceni, da je Europol leta 2022 razširil sodelovanje z Evropskim javnim tožilstvom (EJT) in do konca leta podprl 21 večjih operacij EJT na področju davčnih goljufij;
8.	ugotavlja, da spremenjena uredba o Europolu, ki je začela veljati 28. junija 2022, zahteva okrepljen nadzor nad njegovimi dejavnostmi, kot je ustanovitev in imenovanje uradnika za temeljne pravice v okviru Europola, ki mora izvršnemu direktorju neposredno poročati; meni tudi, da bi bilo treba za razširitev Europolovih pristojnosti v zvezi s podporo državam članicam in sodelovanjem z zasebnimi strankami, tretjimi državami in mednarodnimi organizacijami zahtevati vzpostavitev dodatnih notranjih in zunanjih nadzornih mehanizmov, da bi zagotovili spoštovanje prava EU in varstva temeljnih pravic;
9.	opozarja na ugotovitve v revizijskem poročilu ENVP o Europolu z dne 16. decembra 2022, v katerem so bili opravljeni posebni pregledi nabora podatkov državljanov tretjih držav, ki jih hrani Europol; opozarja, da je ENVP ugotovil, da je splošni postopek za ocenjevanje informacij, ki jih posredujejo partnerji o mladoletnikih (vključno z mladoletniki, mlajšimi od 15 let), jasen in dobro razvit; opozarja, da je ENVP odkril več primerov, v katerih je bila enaka stopnja suma (v smislu klasifikacije) pripisana podatkom o mladoletnikih, za katere se zdi, da so bili vpleteni v razmeroma manjšo kršitev v širšem okviru organizirane kriminalne združbe, medtem ko prag „stroge sorazmernosti“ morda ni bil dosežen; poudarja, da mora Europol spoštovati t. i. načelo stroge sorazmernosti iz člena 30(1) uredbe o Europolu; 
10.	je seznanjen s poročanjem medijev o domnevnih primerih navzkrižja interesov nekdanjih uslužbencev Europola; ugotavlja, da je evropska varuhinja človekovih pravic 20. decembra 2023 začela preiskavo o tem, kako je Europol ravnal v primeru, ko sta dva nekdanja uslužbenca sprejela delovni mesti, povezani z bojem proti spolni zlorabi otrok na spletu; na podlagi odgovora agencije ugotavlja, da je preučila poročila in med drugim poročala, da ni odkrila navzkrižja interesov pri nekdanjih uslužbencih; poziva k temeljiti preiskavi obtožb in poročanju o rezultatih organu za podelitev razrešnice. 

